Helikopterongeluk: Pa, seun onder oorledenesDie helikopterwrak in die kloof. Foto: SAPD ŉ Pa en seun en nog twee mense is Woensdag in ŉ helikopterongeluk in Lusikisiki in die Oos-Kaap dood. Kapt. Mduduzi Godlwana, woordvoerder van die polisie, het gesê een van die lyke is reeds uit die Msikabakloof verwyder. Die Robinson R44-helikopter het Woensdagmiddag glo teen ŉ berghang vasgevlieg voordat dit in die kloof neergestort het. Volgens Godlwana het ŉ ooggetuie die helikopter gesien vlieg en kort daarna ŉ slag gehoor. “Hy het gaan ondersoek instel en gesien die helikopter het geval, waarna hulp ontbied is.” Godlwana het gesê ŉ soek-en-reddingspan is egter eers Donderdagoggend na die toneel gestuur, aangesien bevestig is die vier insittendes is in die ongeluk dood en die weeromstandighede sleg was. Hy het gesê drie helikopters is tans op die toneel. “’n Pa, in sy 50’s en sy seun, glo 24 jaar oud, is onder die oorledenes. Die ander twee mans was vriende van die pa en seun. Hulle is onderskeidelik 38 en 40 jaar oud,” het hy gesê. Foto: SAPD Dean Riley, ŉ vlieënier wat met die oorledenes bevriend was, help tans op die toneel met die reddingspoging. Hy het aan Maroela Media verduidelik die reddingspoging vat lank, aangesien die helikopter in ŉ groot ravyn te lande gekom het in ŉ baie afgeleë gebied. Daar is ook min selfoonsein in die gebied, wat kommunikasie tussen die onderskeie noodwerkers bemoeilik. “Die terrein is baie moeilik begaanbaar en sedert gister waai baie sterk winde in die gebied, wat dit nog moeiliker maak vir die reddingshelikopters om in die gebied te land,” het Riley gesê. “Sover kan ons nie bespiegel wat gebeur het nie. Die wind was gister baie sleg en vliegtoestande was nie ideaal nie, maar daar is geen duidelikheid oor wat gebeur het nie.” Riley het gesê die helikopter het van Margate gevlieg om ŉ wiel vir ŉ ander vlieënier, wie se vliegtuig ŉ pap band gehad het, te neem. Die helikopter was glo nog op pad na sy bestemming toe dit neergestort het.